**COMUNICAT**

Uniunea Națională a Barourilor din România (UNBR) apreciază eforturile depuse de Consiliul Superior al Magistraturii (CSM) de a asigura o comunicare eficientă cu organele profesiei de avocat în această perioada dificilă, marcată de declanșarea acțiunilor de protest ale Corpului profesional al magistraților. Comunicarea de către instanțele judecătorești a perioadei și a formelor de protest a reprezentat un factor util în programarea activităților specifice pentru exercitarea profesiei de avocat. Aceasta contribuie la speranța că sistemul judiciar percepe rolul de partener al avocatului așa cum acesta este recunoscut prin lege.

**U.N.B.R.** își manifestă, însă, regretul că acțiunile de protest, a căror legitimitate pe fond nu o pune în discuție, în unele cazuri nu au avut un caracter uniform și predictibil (durată, cauze exceptate, completuri care nu urmează acțiunile de protest etc.) iar atitudinea unor instanțe față de avocați s-a îndepărtat de la regulile respectului profesional clamate și de Carta interprofesională a judecătorilor, procurorilor şi avocaților români din septembrie 2015, adoptat în aplicarea Avizului 16 (2013) al Consiliul Consultativ al Judecătorilor Europeni (CCJE) și de Legea nr. 51/1995 pentru organizarea și exercitarea profesiei de avocat.

În acest sens, **U.N.B.R.** este preocupat de escaladarea tensiunilor apărute în raporturile la nivel interinstituțional care au generat protestul declarat de **Consiliul Baroului Hunedoara**, care continuă și în prezent, în ciuda eforturilor de dialog manifestate la nivelul **Curții de Apel Alba Iulia** și **Baroului Hunedoara**.

**U.N.B.R.** este alături de avocații din Baroul Hunedoara și apreciază că acțiunile de protest ale corpului magistraților trebuie să fie însoțite în egală măsură de moderație și de respect față de profesia de avocat și solicită evitarea *inconsecvenței în aplicarea măsurilor de protest*, *rigiditatea în comunicare cu barourile* sau *adoptarea de măsuri disproporționate față de avocați*.

**U.N.B.R.** nu dorește ca aspectele negative ocazional sesizate să alimenteze îndepărtarea idealului unei conlucrări între cele două corpuri profesionale și își exprimă convingerea că numai un dialog real poate genera încredere și înțelegere reciprocă.

**U.N.B.R.** potrivit rolului recunoscut de lege, se va implica activ în rezolvarea problemelor sesizate de Consiliul Baroului Hunedoara, fiind de datoria sa să acționeze ca un factor de dialog cu reprezentanții sistemului judiciar.

**Președintele UNBR**

**Av. dr. Traian-Cornel BRICIU**